b'\n_START_ARTICLE_\nHist\xc3\xb2ria de Birm\xc3\xa0nia\n_START_PARAGRAPH_\nLa hist\xc3\xb2ria de Birm\xc3\xa0nia o de Myanmar \xc3\xa9s una de les m\xc3\xa9s antigues d\'\xc3\x80sia.\n_START_SECTION_\nPrehist\xc3\xb2ria\n_START_PARAGRAPH_\nBirm\xc3\xa0nia est\xc3\xa0 habitada des de l\'any 11000 aC aproximadament, quan es van diversos assentaments a la zona central del pa\xc3\xads. Amb la revoluci\xc3\xb3 neol\xc3\xadtica els seus pobladors van conrear arr\xc3\xb2s i treballar els metalls. Hi ha proves de comer\xc3\xa7 amb la Xina i l\'\xc3\x8dndia, de la qual van importar el costum d\'enterrar els infants en gerres.\n_START_SECTION_\nEls Mon i els Pyu\n_START_PARAGRAPH_\nLa primera civilitzaci\xc3\xb3 important fou la  dels mon entre els segles III dC - XI dC. Aquesta cultura va arribar a Myanmar al segle I a.C. i amb el temps rebria influ\xc3\xa8ncies budistes de monjos arribats a les seves terres (tot i que no hi ha evid\xc3\xa8ncia real d\'aix\xc3\xb2, ja que les guerres van fer que es perdessin molts objectes mon). Amb el temps s\'unirien a persones de territoris hind\xc3\xbas i es crearia una cultura h\xc3\xadbrida. _NEWLINE_D\'altra banda hi havia els pyu, que van formar ciutats-regne a Binnaka, Mongam, Sri Ksetra, Peikthanomyo, i a Halingyi. Per aquella \xc3\xa8poca Myanmar no era m\xc3\xa9s que un territori de comer\xc3\xa7 entre les zones xineses i hind\xc3\xbas i de tota manera els pyu mai van arribar a formar un regne unificat, encara que la ciutat de Sri Ksetra va cobrar molta import\xc3\xa0ncia i va esdevenir la ciutat principal de la cultura. Quan els pyu d\'aquesta ciutat-regne va traslladar la capital del seu domini m\xc3\xa9s al nord, a una altra ciutat pyu, aquesta va ser atacada per un altre regne no-pyu, Nanzhao. Aix\xc3\xb2 es considera el final de la cultura pyu.\n_START_SECTION_\nEl Regne de Bagan\n_START_PARAGRAPH_\nEl buit deixat per aquests el van omplir l\'any 849 dC els habitants que van arribar a aquelles terres i van crear un regne amb seu a Pagan, ara anomenada Bagan. Aquest regne atacaria sota el comandament del seu l\xc3\xadder Anawrahta la ciutat mon de Thaton el 1057. D\'aquesta manera el que en l\'actualitat \xc3\xa9s el territori de Myanmar va quedar unificat en aquell moment pel Regne de Bagan. Tanmateix el 1277 l\'\xc3\xbaltim veritable governant del regne, Narathihapate, es va sentir prou poder\xc3\xb3s per atacar els mongols. En la Batalla de Ngasaunggyan els mongols van ser atacats per Pagan per\xc3\xb2 van v\xc3\xa8ncer i el Regne de Pagan es va col\xc2\xb7lapsar davant la mort del rei a les mans del seu fill i davant de la invasi\xc3\xb3 mongol que, en la Batalla de Pagan del 1287, van conquerir el Regne i van imposar un governador.\n_START_SECTION_\nDivisi\xc3\xb3, els avals i els Pegu\n_START_PARAGRAPH_\nEl que va ser el Regne de Pagan va quedar dividit al cap d\'uns anys. La dinastia Ava es va establir a la ciutat d\'Ava el 1364 i ressuscitaria part de la cultura de Pagan, a la qual estaven agermanats. Durant la seva exist\xc3\xa8ncia sempre va tenir frecs amb dinasties d\'altres terres com la ming o amb caps tai. El 1527 els shan, tamb\xc3\xa9 d\'altres terres, van destruir la dinastia Ava, tot i que els seus dominis tenien fronteres f\xc3\xa0cils de defensar. _NEWLINE_D\'altra banda els romanents mon es van establir primer a Martaban i despr\xc3\xa9s a Pegu. Durant el govern del rei Rajadhirat (1383-1421) els Pegu es van veure en cont\xc3\xadnua lluita amb els avals. La reina Pegu Banya Thau (1453-1472) va ser una altra c\xc3\xa8lebre governant que va sumir el seu poble en un estat de pau. Va designar successor al monjo budista Dhammazedi (1472-1492) que va convertir el seu poble en centre del budisme theravada. Per desgr\xc3\xa0cia el govern d\'aquest monjo va ser l\'\xc3\xbaltim dels Pegu.\n_START_SECTION_\nUni\xc3\xb3 sota la dinastia Toungoo i la Konbaung\n_START_PARAGRAPH_\nPoc abans de la desaparici\xc3\xb3 de la dinastia Ava va sorgir el rei Mingyinyo, que va fundar la dinastia Toungoo (1486-1599) a Toungoo. Amb la desaparici\xc3\xb3 d\'Ava molts dels seus habitants van migrar a Toungoo convertint a aquesta dinastia en una successora de la desapareguda Ava. _NEWLINE_El seu hereu, Tabinshwehti (1530-1550) va veure com Ayutthaya es convertia en un important regne de la zona que despr\xc3\xa9s seria Siam i com tot \xc3\x80sia canviava radicalment pol\xc3\xadticament parlant. Els europeus havien arribat i havien convertit la zona en una viva regi\xc3\xb3 comercial. _NEWLINE_Tabinshwehti va reunificar el que despr\xc3\xa9s seria Myanmar i el seu cunyat Bayinnaung (1551-1581) realitzaria grans conquestes, inclosa tot Ayutthaya, per\xc3\xb2 les rebel\xc2\xb7lions i les incursions portugueses farien que la dinastia, ara a Pegu, s\'alluny\xc3\xa9s al nord i fund\xc3\xa9s una segona dinastia Ava o dinastia restaurada Toungoo (1597-1752), el m\xc3\xa0xim art\xc3\xadfex va ser el reunificador n\xc3\xa9t de Bayinnaung, Anaukpetlun, el 1613. Aquest infligiria una seriosa derrota als portuguesos, frenant el seu avan\xc3\xa7 a Myanmar. _NEWLINE_La fi de la dinastia restaurada arribaria el 1752, despr\xc3\xa9s d\'una progressiva debilitaci\xc3\xb3 davant de rebel\xc2\xb7lions de Pegu. Seria la dinastia Konbaung la qual el 1753, composta de birmans (parents dels avals) acabessin expulsant als Pegu, reconquerint una gran porci\xc3\xb3 de territori, aniquilant molts mons en el proc\xc3\xa9s i repel\xc2\xb7lint a la Xina. El 1824 el rei Bagyidaw va conquerir Assam i aix\xc3\xb2 el va posar davant d\'interessos hind\xc3\xbas i brit\xc3\xa0nics.\n_START_SECTION_\nGuerra contra els brit\xc3\xa0nics\n_START_PARAGRAPH_\nL\'imparable avan\xc3\xa7 de Bagyidaw i les constantment canviants fronteres i fins i tot atacs als brit\xc3\xa0nics va fer que aquests s\'unissin als siamites i comenc\xc3\xa9s la Primera Guerra Anglo-Birmana el 1824. El 1826 la guerra va acabar i els birmans van perdre molt territori despr\xc3\xa9s dels Tractats de Yandaboo i la seva derrota. _NEWLINE_El 1852 el comodor Lambert va ser enviat a territori birm\xc3\xa0 i despr\xc3\xa9s d\'una acci\xc3\xb3 mar\xc3\xadtima contra els birmans va esclatar la Segona Guerra Anglo-Birmana. La guerra provocaria la p\xc3\xa8rdua de m\xc3\xa9s territoris, una revolta que acabaria amb el rei de Pagan Min sent reempla\xc3\xa7at pel seu mig-germ\xc3\xa0 Mindon Min (1853-1878) que va intentar modernitzar el seu regne i va impulsar l\'economia, i que va moure la capital a Mandalay. _NEWLINE_Per\xc3\xb2 per als brit\xc3\xa0nics no va ser suficient que deia que el fill del rei, Thibaw Min, era un tir\xc3\xa0 simpatitzant dels francesos i es va declarar una Tercera Guerra Anglo-Birmana el 1885. Tota Birm\xc3\xa0nia va ser capturada per l\'Imperi Brit\xc3\xa0nic amb  Edward Bosc Sladen com a cap del Consell Nacional (Hlutdaw) entre el 29 de novembre de 1885 i l\'1 de gener de 1886.\n_START_SECTION_\nCol\xc3\xb2nia brit\xc3\xa0nica\n_START_PARAGRAPH_\nL\'Imperi Brit\xc3\xa0nic va establir un protectorat colonial l\'1 de gener de l\'any 1886 amb capital a Rangun i Birm\xc3\xa0nia es va convertir en prov\xc3\xadncia de l\'\xc3\x8dndia. La resist\xc3\xa8ncia va continuar al nord del pa\xc3\xads fins al 1890 i va acabar amb la destrucci\xc3\xb3 de pobles i va designar nous l\xc3\xadders militars. El Canal de Suez va ser obert per aquesta \xc3\xa8poca i l\'economia birmana i la demanda d\'arr\xc3\xb2s va cr\xc3\xa9ixer, aix\xc3\xad com els impostos a terratinents del Virregnat Indi. _NEWLINE_Amb el temps els birmans no es van veure beneficiats excepte alguns d\'ells, els quals van poder anar a estudiar a Londres. En tornar van exigir m\xc3\xa9s independ\xc3\xa8ncia de l\'\xc3\x8dndia i des del 1920 el progr\xc3\xa9s i la reforma, amb poders limitats, van anar sorgint, aix\xc3\xad com major representaci\xc3\xb3 birmana en la pol\xc3\xadtica. Per\xc3\xb2 per a alguns el progr\xc3\xa9s era lent i protestes contra molts impostos es van al\xc3\xa7ar aquest any. El 30 de desembre del 1930 el monjo birm\xc3\xa0 Seva Sant va comen\xc3\xa7ar una protesta regional i aquesta va acabar en una insurrecci\xc3\xb3 de dos anys. _NEWLINE_Per frenar la insurg\xc3\xa8ncia els brit\xc3\xa0nics van rec\xc3\xb3rrer a la for\xc3\xa7a militar en tot el seu potencial i van fer promeses de reformes. Sant va ser jutjat i executat. La seva mort faria sorgir una nova generaci\xc3\xb3 pol\xc3\xadtica i els estudiants van ser protagonistes del descontentament amb una revolta el 1936, el moviment Thankin va separar Birm\xc3\xa0nia de l\'\xc3\x8dndia i va prometre una nova Constituci\xc3\xb3 i eleccions a una assemblea. A molts aix\xc3\xb2 els va semblar un moviment massa pensat per mantenir els birmans lligats i altres ho van acceptar. Ba Maw o U Saw van ser els dos primers ministres.\n_START_SECTION_\nSegona Guerra Mundial\n_START_PARAGRAPH_\nDurant la Segona Guerra Mundial alguns birmans volien treure profit de la guerra participant i altres no volien veure\'s embolicats en ella, com gent que havia participat en el Moviment Thankin. Davant la perspectiva d\'una possible ocupaci\xc3\xb3 japonesa de Birm\xc3\xa0nia Aung San, antic membre del moviment Thankin, va crear l\'Ex\xc3\xa8rcit Independent Birm\xc3\xa0. _NEWLINE_Els japonesos van envair Birm\xc3\xa0nia el 1942 i van fer acords amb Aung San i amb el seu ex\xc3\xa8rcit birm\xc3\xa0, que va cr\xc3\xa9ixer espectacularment i va canviar diverses vegades de nom per interessos japonesos, que a m\xc3\xa9s va ensinistrar moltes unitats d\'aquest. Els japonesos van ordenar a Ba Maw formar govern per declarar independent Birm\xc3\xa0nia. Tot era il\xc2\xb7lusi\xc3\xb3 i Ba Maw un titella i Aung San es va veure desil\xc2\xb7lusionat i buscant ajuda comunista. Aung San va mobilitzar el seu ex\xc3\xa8rcit i en contacte amb els aliats de la Segona Guerra Mundial a trav\xc3\xa9s dels brit\xc3\xa0nics, va propiciar la revolta del mar\xc3\xa7 del 1945 contra els japonesos.\n_START_SECTION_\nIndepend\xc3\xa8ncia i rep\xc3\xbablica socialista\n_START_PARAGRAPH_\nLa Gran Bretanya va tornar a prendre el control de Birm\xc3\xa0nia l\'any 1945 i, despr\xc3\xa9s d\'unes negociacions que es van perllongar fins al gener del 1947, van treballar per atorgar la independ\xc3\xa8ncia al pa\xc3\xads, mentre Aung San era assassinat per homes d\'U Saw i el moviment comunista creixia. El 4 de gener del 1948, el Regne Unit va recon\xc3\xa8ixer la independ\xc3\xa8ncia encap\xc3\xa7alada pel l\xc3\xadder independentista U Nu, mentre pot\xc3\xa8ncies estrangeres ajudaven a reconstruir el pa\xc3\xads de la guerra. _NEWLINE_El 1949 es va produir una revolta comunista dominada pel Govern d\'U Nu. Aquest guanyaria les eleccions del 1960 per \xc3\xa0mplia majoria en un moment d\'inestabilitat dins del pa\xc3\xads. El 1962 es va imposar un r\xc3\xa8gim militar encap\xc3\xa7alat pel general Ne Win, que va enderrocar a U Nu. _NEWLINE_Despr\xc3\xa9s d\'aprovar-se una nova Constituci\xc3\xb3, que va definir al pa\xc3\xads com a "rep\xc3\xbablica socialista" (gener del 1974), al mar\xc3\xa7 del 1974 Ne Win va ser triat president mentre creava un sistema unipartidista, s\'allunyava de l\'ex\xc3\xa8rcit, a\xc3\xafllava al pa\xc3\xads, nacionalitzava la ind\xc3\xbastria i va unir el poder legislatiu, judicial i executiu en el Consell Revolucionari. Reelegit al mar\xc3\xa7 del 1978, va dimitir al juny del 1981 (el va succeir el general San Yun) per\xc3\xb2 va seguir al capdavant del partit \xc3\xbanic del pa\xc3\xads i d\'aquest fins al 1988. _NEWLINE_Per aquesta \xc3\xa8poca la idea socialista birmana es va dissipar i l\'economia creixia lleugerament amb ajuda estrangera. Per\xc3\xb2 es preparava una revoluci\xc3\xb3. El 8 d\'agost del 1988 va esclatar una rebel\xc2\xb7li\xc3\xb3 per demanar la democr\xc3\xa0cia, coneguda com a Aixecament 8888. Es va produir un bany de sang i van morir milers de persones, majorit\xc3\xa0riament monjos, civils i estudiants. El general Saw Maung es va al\xc3\xa7ar al poder, va declarar la llei marcial i va crear el Consell per a la Restauraci\xc3\xb3 de la Llei i l\'Ordre de l\'Estat. Encara van morir m\xc3\xa9s persones i es va crear un estat militar acabant la revoluci\xc3\xb3 el 18 de setembre.\n_START_SECTION_\nEstat militar\n_START_PARAGRAPH_\nEl 1989 el govern militar, fruit d\'un cop d\'estat l\'any 1988, va canviar el nom del pa\xc3\xads pel d\'"Uni\xc3\xb3 de Myanmar". Aquest canvi va ser rebutjat pels opositors de l\'actual govern, tant dins com fora del pa\xc3\xads, que afirmen que el govern no tenia l\'autoritat per realitzar aquest canvi. El t\xc3\xadtol d\'Uni\xc3\xb3 de Myanmar \xc3\xa9s reconegut per les Nacions Unides i per la Uni\xc3\xb3 Europea, per\xc3\xb2 rebutjat per alguns governs de la resta del m\xc3\xb3n. _NEWLINE_El 1990 es van dur a terme eleccions lliures per primera vegada en gaireb\xc3\xa9 30 anys, per\xc3\xb2 l\'\xc3\xa0mplia vict\xc3\xb2ria de la Lliga Nacional per a la Democr\xc3\xa0cia (NLD), el partit d\'Aung San Suu Kyi (filla de l\'activista assassinat Aung San i s\xc3\xadmbol de la Revoluci\xc3\xb3) va ser anul\xc2\xb7lada pels militars, els quals van refusar abandonar el poder. _NEWLINE_Aung San Suu Kyi va patir arrest domiciliari i va ser premi Nobel de la Pau del 1991 convertint-se en icona de la democr\xc3\xa0cia, la pau mundial i la llibertat. U Thant, birm\xc3\xa0, que va ocupar el c\xc3\xa0rrec de secretari general de les Nacions Unides durant dos per\xc3\xadodes \xc3\xa9s despr\xc3\xa9s dels dos San la figura m\xc3\xa9s prestigiosa de Myanmar. Myanmar va patir tamb\xc3\xa9 el Terratr\xc3\xa8mol de l\'Oce\xc3\xa0 \xc3\x8dndic de 2004. _NEWLINE_En l\'actualitat el Govern ha tingut nombrosos enfrontaments amb tribus birmanes dins del pa\xc3\xads, i els habitants birmans encara viuen en la pobresa. Segons l\'opini\xc3\xb3 p\xc3\xbablica d\'Occident, recolzada per la propaganda dels mitjans de comunicaci\xc3\xb3, \xc3\xa9s un dels r\xc3\xa8gims m\xc3\xa9s brutals del m\xc3\xb3n i les seves violacions als drets humans s\xc3\xb3n coneguts. No obstant aix\xc3\xb2, el govern militar va ser el primer govern de Birm\xc3\xa0nia que ha pres mesures contra les epid\xc3\xa8mies i l\'analfabetisme entre els menors (als monjos budistes se\'ls va imposar com a obligaci\xc3\xb3 davant la societat el deure d\'ensenyar als nens). Els hospitals m\xc3\xb2bils van comen\xc3\xa7ar a rec\xc3\xb3rrer el pa\xc3\xads, fins i tot \xc3\xa0rees allunyades r\xc3\xbastiques per prestar els serveis m\xc3\xa8dics gratu\xc3\xafts als pobres i per vacunar els nens contra les malalties. El govern militar va comen\xc3\xa7ar una campanya \xc3\xa0mplia de restauraci\xc3\xb3 de monuments de cultura, que no s\'havia ocupat el govern anterior, ni, evidentment, els colonitzadors. La prohibici\xc3\xb3 total de la prostituci\xc3\xb3 i la pena capital per la venda de drogues va salvar el pa\xc3\xads de la proliferaci\xc3\xb3 de la sida, que diferencia la Birm\xc3\xa0nia d\'avui d\'altres pa\xc3\xafsos de la regi\xc3\xb3 com, per exemple, Tail\xc3\xa0ndia, on la ind\xc3\xbastria del sexe floreix. Es promociona el turisme al pa\xc3\xads, per\xc3\xb2 l\'opressi\xc3\xb3 del r\xc3\xa8gim i les restriccions d\'Occident no permeten elevar el nivell d\'ingressos del turisme. Actualment a Birm\xc3\xa0nia es desenvolupa un programa de preparaci\xc3\xb3 d\'especialistes en \xc3\xa0rees de medicina, ci\xc3\xa8ncies militars, inform\xc3\xa0tica i alta tecnologia. Per abs\xc3\xa8ncia de centres educatius de nivell corresponent a les demandes de l\'economia, els grups d\'estudiants es graduen a Europa i R\xc3\xbassia.'